SKRIFTLIG FORESPØRGSEL E-1059/02

af Camilo Nogueira Román (Verts/ALE) til Rådet

(17. april 2002)

Om: Forskelsbehandling af landbofamilier ved anvendelsen i Spanien af EUGFL, Garantisektionen: Galicien

Strukturfonden EUGFL, Garantisektionen, bevilgede sidste år 6 200 mio. EUR til landbruget i Spanien. I virkeligheden fandt der, som det var tilfældet i alle de foregående år, en betydelig forskelsbehandling sted ved tildelingen af denne støtte, idet den i første række blev udnyttet af de store producenter og endog af godsejere, der bor i byen og råder over enorme formuer, og som tilhører finanskredse eller den spanske højadel, hvorimod landbofamilier, som bor i landdistrikter, marginaliseres. Da desuden støtten fra EUGFL, Garantisektionen, fundamentalt set går til bedrifter i tørzoner med olieafgrøder, korn, hør, bomuld, tobak osv., er landmændene i fugtige zoner, som driver familiebrug med mælke- og kødproduktion, dobbelt marginaliserede. Det gælder for landmændene i Galicien. Selv om Galicien har ganske særligt gunstige betingelser for landbrug og en alsidig landbrugsdrift, modtager regionen kun 1 % af de 6 200 mio. EUR fra EUGFL, Garantisektionen, som Spanien modtager, mens de øvrige selvstyrende regioner og især de store jordejere, får op til 30 %.

Hvilke foranstaltninger vil der blive truffet for at sikre, at midlerne fra EUGFL, Garantisektionen, gavner den territoriale og sociale samhørighed i overensstemmelse med EU's principper? Hvilken umiddelbar kompensation vil der blive ydet til Galicien?

Svar

(3. oktober 2002)

1. Rådet lægger stor vægt på udviklingen af landdistrikterne. Dette spørgsmål ligger til grund for en politik for diversificering og udvikling af landdistrikterne, som blev bekræftet i agenda 2000. Logikken i den fælles landbrugspolitik er baseret på et landbrug, der skal være multifunktionelt og fordelt på hele det europæiske område og åbne mulighed for, at der kan ydes et væsentligt bidrag til landdistrikternes dynamik.

2. For så vidt angår iværksættelsen af udviklingen af landdistrikterne, der udgør anden søjle af den fælles landbrugspolitik, har Rådet besluttet, at EUGFL, Garantisektionen, foruden landbrugets traditionelle markedsforanstaltninger skal finansiere programmerne for udvikling af landdistrikterne, der for fire af foranstaltningernes vedkommende (førtidspension, udligningsgodtgørelser, skovrejsning og landbrugsmiljø) dækker hele EU. Seks andre foranstaltninger (investering i bedrifterne, unge landbrugere, uddannelse, skovbrug, forarbejdning og markedsføring, tilpasning og diversificering af landdistrikterne), der også finansieres under EUGFL, Garantisektionen, hører imidlertid for mål 1-regionernes vedkommende (herunder Galicien) under EUGFL, Udviklingssektionen, som supplerer bidragene fra de øvrige strukturfonde.

3. I henhold til de gældende regler for udviklingen af landdistrikter skal alle foranstaltningerne på dette område slås sammen, og det er så op til medlemsstaten at vælge at iværksætte dem af dem, der har den gunstigste effekt på den fremtidige udvikling af landdistrikterne.

4. Rådet kan meddele det ærede medlem, at det den 15. juli 2002 havde en første drøftelse om midtvejsrevisionen af den fælles landbrugspolitik, efter at Kommissionen havde forelagt sin meddelelse.